J. Jasovský, predseda Najvyššieho kontrolného úradu SR: (2008-11-26):
Vo svojom stanovisku k návrhu zákona o štátnom rozpočte na rok 2009 zohľadňuje nielen skúsenosti z nezávislej kontrolnej činnosti, ale aj poznatky z vývoja slovenskej ekonomiky, informácie a odporúčania Národnej rady Slovenskej republiky, vlády Slovenskej republiky a orgánov Európskej únie. Poznamenávam, že naše stanovisko je spracované na 60 stranách. Najvyšší kontrolný úrad Slovenskej republiky si uvedomuje, že návrh zákona o štátnom rozpočte na rok 2009 je predkladaný v čase veľkej neistoty v dôsledku globálnej finančnej a ekonomickej krízy, ktorej dopady sa prejavujú v celkom svetovom hospodárstve. V tejto ekonomickej situácii je dobré, že vláda Slovenskej republiky po predchádzajúcich rokovaniach s predstaviteľmi bánk, hlavných exportérov a sociálnych partnerov prijala uznesením č. 808 zo 6. novembra opatrenia na prekonanie dopadov globálnej finančnej a ekonomickej krízy. Podľa Najvyššieho kontrolného úradu Slovenskej republiky tieto opatrenia svojím smerovaním do jednotlivých oblastí hospodárskej politiky v roku 2009 podporia nielen udržanie rastu slovenskej proexportne orientovanej ekonomiky a zamestnanosti a životnej úrovne obyvateľov, ale zároveň vytvoria aj podmienky pre ďalší udržateľný vývoj sociálneho prostredia a pre pokračovanie konsolidácie verejných financií. Aj keď sa v týchto oblastiach nedosiahne úroveň predpokladaná v návrhu rozpočtu verejnej správy na roky 2009 až 2011, opatrenia vlády Slovenskej republiky je potrebné hodnotiť pozitívne. Rast slovenskej ekonomiky sa v roku 2009 podľa aktuálnych prognóz Európskej komisie a Ministerstva financií Slovenskej republiky oproti predpokladu návrhu rozpočtu verejnej správy na rok 2009 a 2011 zmierni o 1,5- až 1,9-percentuálneho bodu na úroveň 4,6 až 4,9 %. V tejto súvislosti treba zdôrazniť, že napriek zmierneniu rastu slovenskej ekonomiky v roku 2009 bude tento rast najvyšším rastom v krajinách Európskej únie, čo je odrazom strednodobej orientácie makroekonomickej politiky vlády Slovenskej republiky. Navyše pri zohľadnení súčasnej dostatočnej likvidity bankového sektora sú vytvorené pevné základy pre pokračovanie ďalšieho hospodárskeho oživenia. Vývoj slovenskej ekonomiky v roku 2009 iste významne ovplyvní aj vstup Slovenska do eurozóny od 1. januára 2009. Prijatím eura sa zastaví niekoľko rokov trvajúci trend zhodnocovania slovenskej koruny, čím sa zvýši konkurencieschopnosť domácich exportérov. V domácej spotrebe a investíciách by sa mal pozitívne prejaviť predpokladaný pokles úrokových mier. Zapojenie sa do systému spoločnej európskej meny pozitívne ovplyvní aj vývoj ročnej miery inflácie, ktorá má zostať na úrovni zodpovedajúcej cenovej stabilite. Vážené dámy, vážení páni, Najvyšší kontrolný úrad vo svojom stanovisku k návrhu zákona o štátnom rozpočte na rok 2009 očakával z dôvodu zmiernenia rastu reálnej ekonomiky zníženie rozpočtovania príjmov štátneho rozpočtu s premietnutím buď do zníženia rozpočtovania výdavkov štátneho rozpočtu, alebo do zvýšenia schodku štátneho rozpočtu, a tým aj schodku verejnej správy. Z hľadiska konsolidácie verejných financií v duchu nového znenia Paktu stability a rastu sa prijateľnejším riešením javilo hľadanie úspor na strane výdavkov, a to predovšetkým v tých oblastiach, ktoré bezprostredne neprispievajú k ekonomickému rastu Slovenska. Najvyšší kontrolný úrad Slovenskej republiky však nemá námietky ani voči druhému riešeniu, a to zvýšeniu pôvodne rozpočtovaného schodku rozpočtu verejnej správy o 0,4- percentuálneho bodu na úroveň 2,1 % z vytvoreného hrubého domáceho produktu. Podľa odhadov Ekonomickej komisie zo 6. novembra 2008 sa z dôvodu globálnej finančnej ekonomickej krízy schodok verejných financií v priemere za 27 krajín Európskej únie v roku 2009 medziročne zvýši až o 0,7-percentuálneho bodu na úroveň 2,3 % z vytvoreného priemerného hrubého domáceho produktu Európskej únie. Na Slovensku sa schodok rozpočtu verejnej správy v roku 2009 medziročne zníži o 0,2-percentuálneho bodu na úroveň 2,1 % z hrubého domáceho produktu, čo v daných nepriaznivých globálnych ekonomických podmienkach je možné tiež hodnotiť ako pozitívum. Najvyšší kontrolný úrad Slovenskej republiky však upozorňuje, že pre vývoj základného parametra fiškálneho rámca vyjadreného podielom salda rozpočtu verejnej správy na vytvorenom hrubom domácom produkte bude v roku 2009 dôležité predovšetkým dodržiavanie zásady obozretného financovania územnou samosprávou. Najvyšší kontrolný úrad Slovenskej republiky poukazuje na túto skutočnosť najmä na základe výsledkov svojej kontrolnej činnosti, podľa ktorých práve územná samospráva v posledných rokoch neprispievala k stabilite verejných financií. Ďalším významným faktorom fiškálnej politiky v roku 2009 bude úspešnosť čerpania prostriedkov zo zdrojov Európskej únie na rozpočtovanej úrovni, čo sa podľa kontrolných zistení Najvyššieho kontrolného úradu Slovenskej republiky v rámci programového obdobia na roky 2004 až 2006 nie vždy darilo. Odôvodnením daného nežiaduceho stavu bol nielen nedostatočný počet kvalitných projektov, ale aj nezabezpečenie funkčného systému riadenia a kontroly, ktorý by dokázal včas eliminovať vznik nesprávneho a nezákonného použitia prostriedkov Európskej únie, a tým zamedzil uplatňovaniu sankcií zo strany Európskej únie napríklad krátením alebo vykonaním finančnej korekcie časti záväzku Európskeho spoločenstva. Aj preto Najvyšší kontrolný úrad Slovenskej republiky viac ako 50 % svojej kontrolnej kapacity zameria v roku 2009 na dodržiavanie príslušných nariadení a usmernenie Európskej únie pri využívaní zdrojov Európskej únie. Osobitná pozornosť bude venovaná dodržiavaniu lehôt a správnosti implementácie a financovania programov, štrukturálnych fondov a projektov Kohézneho fondu a u vybraných prijímateľoch pomoci z týchto fondov. V tejto súvislosti však nezostanú nepovšimnuté ani riadiace a sprostredkovacie orgány, ktoré často svojou úrovňou riadenia zapríčiňujú nedostatky, ktoré sú kontrolou zisťované u prijímateľov pomoci zo zdrojov Európskej únie. Najvyšší kontrolný úrad Slovenskej republiky sa preto v roku 2009 zameria aj na kontrolu ďalších príjmov štátneho rozpočtu. V daňovej oblasti sa zameriame najmä na preverenie plnenia daní z príjmov právnických osôb a daní z pridanej hodnoty vrátane systému správy daní a kontroly poskytovania úľav, odkladov platenia daní a najmä vymáhania daňových nedoplatkov. V colnej oblasti predmetom kontroly bude plnenie príjmov z novozavedených spotrebných daní z elektriny, uhlia a zemného plynu. V oblasti rozpočtovania výdavkov na rok 2009, vážené dámy a páni, Najvyšší kontrolný úrad Slovenskej republiky hodnotí pozitívne snahu vlády plniť svoje programové vyhlásenie v prioritných oblastiach. Návrh zákona o štátnom rozpočte na rok 2009, rovnako ako návrh rozpočtu verejnej správy na rok 2009 až 2011 je v podmienkach globálnej, finančnej a ekonomickej krízy koncipovaný s cieľom vytvoriť predpoklady pre dlhodobo udržateľný ekonomický rast, zvýšenie sociálnej mobility, posilnenie sociálnej súdržnosti a zmiernenie vplyvov demografického vývoja pri súčasnom rešpektovaní environmentálnych, klimatických a energetických aspektov. Naplnenie týchto a ďalších cieľov návrhu zákona o štátnom rozpočte na rok 2009 a návrhu rozpočtu verejnej správy na roky 2009 až 20011 však predpokladá okrem efektívneho riadenia verejných financií aj tomu zodpovedajúci systém zabezpečovania kontroly hospodárnosti a efektívnosti a predovšetkým účinnosti vynakladania verejných zdrojov. Aj preto sa Najvyšší kontrolný úrad Slovenskej republiky vo svojej kontrolnej činnosti v roku 2009 zameria aj na ďalšie slabé miesta v jednotlivých oblastiach výdavkov štátneho rozpočtu, najmä v oblasti zamestnanosti, sociálnej inklúzie, vzdelávania, výskumu, vývoja, rozvoja dopravnej infraštruktúry, zdravotníctva a životného prostredia. Vážený pán predseda Národnej rady, vážený parlament, Najvyšší kontrolný úrad Slovenskej republiky pri zohľadnení aktuálneho vývoja globálnej finančnej a ekonomickej situácie a pozmeňujúcich návrhov Výboru Národnej rady Slovenskej republiky pre financie, rozpočet a menu z 24. novembra 2008 nemá zásadné pripomienky k návrhu zákona o štátnom rozpočte na rok 2009. Návrh zákona o štátnom rozpočte na rok 2009 obsahovo nadväzuje na minuloročný rozpočet v rámci celého sektora verejnej správy pri rešpektovaní všetkých dokumentov, ktorými je vláda Slovenskej republiky a Slovenská republika viazaná. Premietnutím politických priorít vlády Slovenskej republiky do rozpočtovania príjmov a výdavkov sa posilňuje záväzný charakter trojročného programovacieho a rozpočtovania orientovaného na výsledky a zároveň sa prispieva k stabilite ekonomického a sociálneho prostredia. Najvyšší kontrolný úrad Slovenskej republiky teda odporúča Národnej rade Slovenskej republiky schváliť predložený vládny návrh zákona o štátnom rozpočte na rok 2009 v zmysle uznesenia Výboru Národnej rady Slovenskej republiky pre financie, rozpočet a menu z 24. novembra 2008. Vážený pán predseda Národnej rady, ďakujem za pozornosť.